Gara poetica 
Cagliari (7 aprile 1979)

Poetas:
Juanne Seu (Chiaramonti 1915 – 1998) 
Mario Masala (Silanus 1935 - )

Temi:
Sa peraula – S’iscrittura
Sardigna indipendente - Sardigna italiana

ESÒRDIU

1. Màsala
Cand’in Casteddu intesu azis a mie
fimis in-d-una sala in sa fiera
e dae cando apo cantadu inie
ch’at passadu unu mese e calchi sera.
Tando in s’ierru e como in primavera
de che torrare est bénnida sa die.
E istanote sa manu dae su coro
bo la istringo in via Logudoro.
2. Seu
Cando fia ‘e como pius giovanu
tantas boltas cantadu ap’in Casteddu
ma dae tando su pilu nieddu
in conca mia est diventadu canu,
poi su fritu malu ‘e su ‘eranu
mi at mesu guastu su faeddu.
Chi totu bos cuntente no m’illudo
ma nessi a boghe mala bos saludo.
3. Màsala
Cun Zizi e cun Pazzola in bonumore
cussa gara amus fatu che unu jogu:
mi scarzaia,.aggiumai in suore
chi mi paria a cultzu a su fogu
cun zente meda e cun sala minore
pruite bi tenimis pagu logu.
Istanote mi paret diferente
chi ch’amos sala manna e paga zente.
4. Seu
Si zente paga ch’amus istanote
no at a esser tzeltu una cundanna.
No ti nde tremes, Mario, che canna
a su mancu su diciu tene in dote
ca si b’at paga zente e cheja manna
nachi no crebat unu satzeldote.
Inoghe si est minore su fiotu
mancari paga che passat etotu.
5. Màsala
Si amus unu nóbile talentu
no semus de sos pópulos sos magos.
Ma si si cantat no mancat disvagos,
est un’iscena de divertimentu.
Pro gai a boltas semus puru in pagos
e sun in pagos de malu acuntentu.
Paret chi s’impossìbile domanden
ma isperamos chi chito si ch’anden.
6. Seu
Si no ch’amus presente zente meda
no ti siat pro s’ànima ferida.
E permitti ‘e ti narrer chi proveda
si zente meda no est arrivida
ca si in busciaca an calchi moneda
si la sun arribbende a sa paltida.
Ca sa paltida est pius impoltante
chent’oltas prus de su sardu cantante.
7. Màsala
O caru Seu, a mie ti afianca
in sa nostra poética disputa.
Calchi ‘olta m’intendo ‘e mala muta,
sa cara mia diventat bianca.
Pro chi sos ojos che los punte a suta
ja ist’attentu sempre a s’ala manca.
E no ch’apo sos chelveddos in sa nue
ca chie mi preócupat ses tue.
8. Seu
Lass’istare a un’ala su chighinu
si sa zente abbarrada ch’est lontanu.
Tue prosighi su tou caminu
si cun megus t’an postu manu-manu:
ca chie ischit nadare in s’oceanu
podet nadare puru in su trainu.
E no nde tenet contu ‘e sa digrascia
pro chi b’at abba russa o abba bascia.
9. Màsala
Seu, ca mi connosches ti nde abbizas
chi no m’agato in mesu ‘e sa brajas.
Ses tue chi sos pópulos ammajas
e sos pius giovànos los consizas.
Ma deo poto cantare pro mizas
e pro deghinas e pro chentinajas
ma est a bier su casceri, o Seu,
si cundividit su parere meu.
10. Seu
Cando tenia pius fantasia
sa zente la ponia in bonumore.
A da chi fia gióvanu in fiore
tenia calchi pagu ‘e melodia
ma oe tue ses s’ammajadore
pruite ses ancora in pitzinnia.
Ca‘s musa frisca e as limba arrodada,
s’edade mia invece ch’est passada.
11. Màsala
Deo puru a cantare mi b’aggiusto
antzis cando mi càpitat m’apento.
Pius bi canto e pius ingusto
cando subra su palcu mi presento.
Si zente meda b’at mi nde cuntento,
si sun in pagos invece m’assusto.
Siat normale o no siat normale,
osselva it’arratza ‘e naturale.
12. Seu
Da vint’annos in giru ses bessidu
ca as semenadu in Saldigna fiores.
Deo ja so cunvintu chi as retzidu
tantas delusiones e onores.
Deo coment’e tue nde apo ‘idu
pópulos mannos, pópulos minores.
Ma in su palcu seguru mi sento:
ista seguru chi no mi lamento.
13. Màsala
Làssami sas ispinas e fiores
de cosas gai no mi nde presentes.
Como no apaltenzo a sos minores
ca che a tie las giuto sas dentes.
Cando sun medas e incumpetentes,
cando sun pagos e intendidores:
ti curreggen si ti dés male esprìmere
e duncas sun sos pagos sos de tìmere.
14. Seu
A pones mente e cantas volonteri
postu ‘e fronte a sos ch’inoghe sunu
ca est cussu su tou mestieri
a da chi su momentu est oportunu.
Si a si lamentare bi nd’at unu
si devet lamentare su casceri
ca si sa zente si ch’essit a fora
devet pagare a da chi ‘enit s’ora.
15. Màsala
Eo no naro chi semus sos assos
ne-i sos cignos ne sos rusignolos.
Sos versos chi cantamos ch’essin solos,
nos nde capitat bonos e iscassos.
Però no conto a sos primos passos
ne ap’a esser a sos ùltimos bolos.
E m’augùro cun sa modéstia mia
ch’a t’istare a fiancu dignu sia.
16. Seu
Tue sa musa bella, frisca e rara
pensa a ponner in motu, caru Màriu.
Totu su ch’as de narrer nara in cara
pro chi siat su contu unu contràriu.
Su ch’at organizadu custa gara
deo ap’intesu ch’est millionàriu.
Antzis inoghe seguru mi palzo
però ch’est sa Finantza e no nde nalzo.
17. Màsala
Ajò, caru Juanne, e arrejona
s’a fagher su dovere ses amante.
Sa natura t’at dadu parte ‘ona
e ja ch’as a bessire triunfante
Ja chi como’e sas terras de s’Anglona
ses tue solu su rapresentante
ca sos àteros moltos si che sunu
ma bales cant’e chentu essende unu.
18. Seu
Cando s’Anglona ti leas a giogu
chi tenzas sa rejone non ti ‘antes.
Como no est cust’arte disaogu
ca miminende sun sos iscultantes.
Poi ja l’ischis chi sos diletantes
si che sunu molzende in dogni logu.
E gai at a sutzeder in Silanos
ca a bisu meu bi at duos giovànos.
19. Màsala
Sa poesia sa Saldigna istimat
ch’est antigu unu bonu documentu.
A chie rimat a chie no rimat,
sos poetas sun sempre in aumentu:
bi pigan a su palcu fina in chentu
però de chentu unu no nde frimat
ca sa natura che mama est maligna
mi paret sempre contr’a sa Saldigna.
20. Seu
Oe sa poesia saldignola
a mie paret in perditzione,
ma chi sunu fatende cust’iscola
in logu meu sunu unu massone.
Sale, Piredda, Sozu cun Budrone,
e b’est Juanne Seu cun Pazzola
ch’ancora in palcu rèndene disvagos:
sun in sa terra tua pius pagos.
21. Màsala
O Seu chi mi ses a su fiancu,
ja ischis ite nâmos a sa zente:
chi da degh’annos a s’annu presente
in chimbe o sese ja semus de mancu.
Ma sa poesia ‘essit da sa mente
e mai no s’aprendet in su bancu.
Tue mi naras chi faghen iscola
ma cando b’est su donu naschet sola.
22. Seu
Tue primu m’as nadu in poesia
chi est s’Anglona peldende s’ispera.
Ma permiti chi narrer ti cheria
chi nois nd’amus tentu un’ischiera
pruite mastros de sa poesia
in nois bi nd’at nàschidu in dogn’era.
Ma sos chi sunu in sa ‘ostra dimora
sun piantas batidas dae fora.
23. Màsala
O caru Seu, faghe atentzione,
no comintzes a arrejonare male
ca s’est unu talentu naturale
no s’imparat in-d-una letzione.
Veramente a su nord de sa regione
b’at como unu cumplessu industriale
inube bos l’an s’ària infetta
e no bi naschet mancu unu poeta.
24. Seu
Lass’istare s’indùstria de zona
e faeddamos de àteru impreu
pruite sas terras de Juanne Seu
an tentu in poesia sorte ‘ona
ca sos poetas de su logu meu
dae meda onoradu an s’Elicona.
Bois invece a su Parnasu saldu
bi sezis arrivados tropu taldu.
25. Màsala
No so in chilca ‘e ti leare in giru
e mancu dare ti chelzo consolos.
Ma tra antzianos cun sos noitolos
sun totu cantos batende retiru.
Sa Saldigna est piena ‘e fumajolos
chi nos est anneghende su respiru.
E d’ogni cosa bella e naturale
est sempre andende dae peus in male.
26. Seu
Bastan como sas nostras chistiones
ca s’arrejonu l’abbandono igue.
Preghemus, Marieddu, deo e tue
chi nascat in Sardigna campiones
ca da meda aumbrada cussa nue
e sun morinde sas traditziones.
Est meztus giovanottos chi si moven
e sas cosas antigas las rinnovene.
27. Màsala
Caru Juanne, ti uso rispetu
ca apo sempre usadu galateo.
Ma como ti cunfido unu segretu
e chi mi dias iscultu lu creo:
non so deo ‘e nde nascher in s’isetu,
s’interessante est chi no molza deo.
Ca si ’nde naschet e and’eo in tramontu
e chi ’nde nascat no m’est torracontu.
28. Seu
Si sa lógica aias tentu a notu
aias tentu un’àteru oriolu.
S’’idet chi ‘e sos collegas no as dolu
si cheres chi s’istruat su fiotu.
Si pro digrascia morzèrana totu
ja non podes cantare si ses solu
e istadi mudu a die e a de notte
dezzis non cantes cun su satzerdote.
29. Màsala
Ist’atentu comente la cumbinas
ca cummitinde mi pares reatos.
E isparidas sun sas disciplinas
cun su morale in totas bator latos.
Oramai est un’era de rapinas,
de furtos e de drogas e ricatos.
Sun cosas chi cumbinan e imparan
e si faeddas de gara t’isparan.
30. Seu
S’Itàlia est piena ‘e chistiones
ch’abbòghinana in tottu sas istradas
e bidimus sas testas infogadas
chi in giru si l’avian a masones:
cussas podian esser reguladas
como chi b’amus sas eletziones.
Pruite contan isperàntzia molta
si l’isbagliamus puru custa ‘olta.
31. Màsala
Ma fininimus s’esórdiu, Juanne,
ca mi paret ch’est ora ‘e la finire.
Non penses chi sos gióvanos cundanne,
cuss’errore non poto permitire.
Ma dia cherrer chi mancu m’inganne:
tue t’as a sighire a ispilire
e ti restat sa conca neta-neta
sena pigare a palcu unu poeta.
32. Seu
S’a s’esórdiu serras sos gancellos
deo puru lu lasso a una perra.
Ma mira sos ingannos e tranellos
ch’est s’Itàlia nostra tota in gherra
e a fortza e puntiglias e buldellos
che amus su guvernu ‘etadu in terra.
Como prega pro s’Itàlia intrea
chi unu ‘onu ponzan in cadrea.

PRIMU TEMA: SA PERÀULA - S’ISCRITURA

1. Màsala
. . . . . . . . . . . . . .
. . . . . . . . . . . . . .
nachi fit s’istrumentu difetosu
e iscusade pro sa longa atesa.
Però sighinde in su palcu s’impresa
ecco su primu tema valorosu
chi presentadu nos an in cust’àula:
a mie mi est tocada sa peràula.
2. Seu
Terminados in totu sos atritos
mi paret custu pópulu calmadu.
Però chie at sa festa organizadu
paret chi chelfan àteros cunflitos
e a mie in su tema mi est tocadu
a fagher su cumentu a sos iscritos
pruite in custa nostra congiuntura
tocada m’est in tema s’iscritura.
3. Màsala
De bona volontade mi preparo
e creo chi un’errore no commito.
Deo sa pinna a un’ala l’imbaro
si comente est sa limba sa chi impito
e cand’apo sa limba est su chi naro
chi da sa mente mia bos trasmito.
Est una palte bastante distinta
e no bi cheret pabilu e ne tinta.
4. Seu
Subra ‘e custu palcu fatu ‘e tàula
nos an dadu a cantare un’argumentu.
Est beru chi sa limba at un’acentu
e cummentat su ‘eru e-i sa fàula
ma narat unu diciu sa peraula
chi si la podet pijare su ‘entu.
Ma si sa pinna a iscrier si prestat
est testamentu chi eternu restat.
5. Màsala
O Seu, no fetemus sos piseddos
in sos cuncetos e sos paragones
ca si tue as de oro sos aneddos
deo apo de prata sos isprones:
ti deves ammentare sos faeddos
sun de s’ìntimu sas ispressiones
e cando un’iscritu dês prodùere
tando est a consumare e a distrùere.
6. Seu
Deo l’isco chi cun sa limba pura
tue cummentas de fronte a sa zente.
Però est provisória solamente
ch’est ópera chi tenet paga cura:
provisória no est s’iscritura
prite la podes legger frecuente
ca b’at batidu da tempus remotu
totu sas cosas chi no as connotu.
7. Màsala
De iscritore pónedi sa toga
e addura, Juanne, a postu tou.
Ma si cheres in palcu dare prou
as una limba, a faeddos t’isfoga.
A da chi fit su mundu nou-nou,
innotzente sa zente, gioga-joga
arrejonende cun sa limba tota
ca sa pinna no fit mancu connota.
8. Seu
Tratare ‘e s’iscritura sas fadigas
forsis no apo s’intelletu adatu.
Ma a su mancu mi sento soddisfatu
de aer registradu totu in rigas.
Nàrami tue comente est chi as fatu
a las connoscher sas cosas antigas:
est su méritu meu penso e creo
pruite fatu connoscher l’ap’eo.
9. Màsala
Sos versos tuos sun iscuisitos
chi sempre bellos de los fagher tentas.
Si de rimare cantende ti apentas
sun totu in sos faeddos sos profitos
e cando mi faeddas de iscritos
prima los legges, poi los cummentas.
Si cantu esistit mundu in terra duran
cando no los cummentas non figuran.
10. Seu
No la dispretzo sa limba sonora
ch’at totu sos cummentos postu in usu.
Ma s’istória est chi che restat fora,
no ti lu chelzo narrer pro abbusu
ca su chi preigadu at Gesusu
tue cun limba cummentas ancora.
Però li nara a su pópulu unidu
comente cussos fatos as ischidu.
11. Màsala
Caru Juanne, a fiancu mi frima
ca arrejonamus pianu pianu.
Su chi est moltu ‘e su Golgota in chima
no l’ana ’idu cun sa pinna in manu:
Gesucristu no fit un’iscolanu
ca no at fatu nemmancu sa prima.
Nos at redentu e dadu su peldonu
ma solu faeddende saggiu e bonu.
12. Seu
A da ch’in Gesucristu abbarras fissu
che ‘ogamos sos dùbbios e velos.
De preigare at tentu su permissu
sende ‘estidu in sos biancos telos
ma sas preigas chi faghiat issu
an iscritu in sos bator Evangelos
ca est s’iscritu chi at chélfidu gai
e no lu poden trascurare mai.
13. Màsala
Acampende ti ses tantos diritos
unu poeta ch’at isperiéntzia.
Ma Gesù Cristu at tentu s’esisténtzia
pro los salvare sos fizos afflitos:
fin sos faeddos suos beneitos
e dogni frase fit una senténtzia
dae sa gruta fin’a su Sinài
ma ammenta chi no at iscritu mai.
14. Seu
Pro poder cunvertire ogni trassistu
l’imbiat dae chelu su Babbai.
Proadu at preighende ogni guai
e l’ana crocifissu e l’ana pistu.
Ma tue, Marieddu, a Gesucristu
no l’as connotu e no l’as bidu mai:
solu s’ópera legges frecuente
che chi juteras a issu presente.
15. Màsala
Preocupatzione no mi leo
Cando, Juanne, ti nd’addritzas cue.
Immaginamus chi ch’est in sa nue
e deo in Gesucristu ja bi creo:
tue naras chi no l’ap’idu deo,
pro gai no l’as bidu mancu tue.
E no b’at unu chi l’at bidu iscriende
ma medas l’an intesu faeddende.
16. Seu
Est tzeltu chi su santu Redentore
deo l’ap’idu solu in caltolina.
Ma sa sua poténtzia divina
an tzeltos de la ‘ider tentu onore:
a da chi fia pitzinnu minore
leggia calchi cosa in sa dotrina
e pro cussu seguru mi nde sento
ca su ch’apo leggidu mi l’ammento.
17. Màsala
Caru Juanne, sa pinna maniza:
no est unu treutu in s’alzola.
Ma pro iscrier bi cheret iscola:
su faeddu est istintu, ti nde abbiza
ca Pedru cunvertidu nd’at tremiza
si t’ammentas in-d-una preiga sola.
Su chi at fatu faeddende un’ebreu
no lu faghen tremiza che a Seu
18. Seu
A faeddare in sas …………………….
………………. in peraula perfeta.
E pensa chi ‘e sa limba su cummentu
l’iscrien dae s’a fina a sa zeta:
da ti faghen sa legge in parlamentu
la deven pubblicare in Gazeta
pruite si no l’iscrien a tenore
mancu sa legge no tenet valore.
19. Màsala
Ite sun sos faeddos ti nd’ammentes
a boltas bellos chi paren fiores
cand’’essin da s’internu de sas dentes
pro chi no apan formas e colores.
Mi’ chi sos mios sun sos oratores,
cussos poden contare elocuentes
ch’an preigadu e chi sun preighende
e tue nd’as de aju iscriende.
20. Seu
No nego chi sos tuos oratores
apan totu in sa limba sa poténtzia.
Ma pensa chi bi sun sos iscritores
o chi an pius manna inteligéntzia.
De sa radio sos cummentadores
jughen sempre un’iscritu a sa preséntzia
e si s’iscritu no bi lis preparan
no s’ammèntana mancu su chi naran.
21. Màsala
O Sozu*, in dialetu ‘e Logudoro
ja ti l’insigno deo sa dotrina.
Faeddat Salomone in Palestina
e balet dogni frase unu tesoro:
li regalat de Saba sa reina
deghe cammellos gàrrigos de oro.
Fit sapiente e podias cumprèndere
chi bandaian totu pro l’intèndere.
* Inoghe Màsala jamat a Seu cun su sambenadu
de Sozu: est una farta chi podet cumbinare.
22. Seu
E-it’est a cantare una cantone,
siat allegra o siat infelice?
Ma ja l’ischis chi in dogni ocasione
est s’iscritu chi selvit de cornice:
as bidu a dogni attore e dogni attrice
chi lis preparan unu copione.
E-i su copione est chi cummentan:
chentza s’iscritu ‘e niente s’ammentan.
23. Màsala
Sos faeddos a giogu no ti lese
e creo chi lu sigas s’arrejonu
ca Salomone aiat cussu donu
e tue ‘e fronte a issu nudda sese.
Infati s’oro pretziosu e bonu
li ch’an leadu finas a sos pese
e si naras chi fit un’iscrittore
che tue mannu faghes un’errore.
24. Seu
Nachi fit Salomone paladinu
e no ti che lu furo ch‘est su tou.
Ma forsi no at dadu s’altu prou
de esser ne terrenu ne divinu.
Si permitis a su fiancu sou
deo bi ponzo a Dante fiorentinu
e risólvelu tue custu drama
a bider chie tenet pius fama.
25. Màsala
Como mi ch’intras in-d-unu poeta
chi contat sos pius de sos famados:
cun dogni frase sua giara e neta
sos dimónios los at ammajados.
At pùlpitos e tronos innalzados
e-i sa palte ‘e sa limba rispeta
da ube faghen a piangher e rìere
e no b’at mancu bisonzu ‘e iscrìere.
26. Seu
Si no est a iscrier importante
mi paren cosas de leare a risu.
Ma su fiorentinu est su zigante
chi no at faeddadu de improvisu
ma sos iscritos chi at lassadu Dante
che sun pigados fina a paradisu
chi ch’est pius in altu ‘e sa nue:
pruite no provas a bi jomper tue?
27. Màsala
Tue ses mannu e mi pares picocu
cando in mesu ‘e su fogu ti ch’imbolas.
Fit Sant’Antoni un’oratore ‘e tocu,
parian sas peràulas violas:
che passat in sas vias de Marocu
e serran sos ufiscios e iscolas.
No si podiat cun sa pinna aprèndere,
li ponian infatu po l’intèndere.
28. Seu
Antoni Santu su pische marinu
nachi reduit in-d-unu momentu.
Ma s’iscritu bi cheret a puntinu
fintza pro aer unu documentu
ca si còmporas domo cun terrinu
ti deves fagher sempre un’istrumentu
ca si no faghen un’iscritu ‘onu
ses su padronu e no contas padronu.
29. Màsala
Lass’istare sas domos e cuiles,
no bistes sempre cun sa pinna in manos.
Sos atèos an fatu cristianos,
sos chi fin inciviles sun civiles
cuddos ch’an tentu sos chelveddos sanos
connoschinde ‘e sa limba sos istiles.
Sos chi an insignadu e istruidu
cussos an preigadu e cunveltidu.
30. Seu
A-d-ite importat su ch’an preigadu
pro chi s’an cun sa limba fatu corte?
Ma osserva ogni essere criadu
chi d’’enner a sa vida tenet sorte:
est sa die chi naschet registradu
e cancelladu a s’ora ‘e sa morte.
Ma da chi in sos iscritos no bi crêse
tando no s’ischit mancu chie sese.
31. Màsala
Cussos iscritos tuos sun nieddos,
no est late biancu chi si suet.
Ma isculta ‘e Don Bosco sos faeddos:
dogni faeddu unu bene produet
ca a sa via ‘e su bene ti conduet
chentuchimbantamiza giovaneddos.
E cando realizat su ch’isperat
peruna pinna b’at chi lu superat.
32. Seu
Ja l’isco chi sa limba est onorada
ch’ispricat su dolore e-i s’afetu
ma s’iscritura faghet pius tretu
tocare podet a dogni contrada.
Pro narrer tzeltas cosas in segretu
l’iscries in sa litera serrada:
in s’iscritura sos segretos sunu
e no lu podet ischire nisciunu.
33. Màsala
O Seu, ancora vida e briu as
ma pares a sos ùltimos respiros.
A nos ch’intramos in àteros giros
ca no podimos isetare a cras?
Ma si sa limba tua mi la das
deo ti dao milli pinnas biros:
ja ch’a tie ti paret un’afare
nara si ses dispostu a cambiare.
34. Seu
Ba chi ’eo no cambio niente,
tento in su campu meu sa manera.
Mi bastat solu sa pinna presente
in issa b’at isperàntzia e ispera:
deo poto mandare una litera
a s’América o a su continente
e li ponzo ogni cosa registrada
mancari siat sa ‘uca serrada.
35. Màsala
E diàulu e pinnas e tinteris,
a-b-ite a tanta cosa a pitu istas?
Oe no lompet su ch’ispedis deris,
invece ‘e t’allegrare ja t’atristas:
bi sun invece cuddos pacifistas
ambasciadores totu e messaggeris
chi paran a s’ostàculu sa petorra
cun faeddos sintzeros a s’anda e torra.
36. Seu
No est sempre chi tue as faeddadu
o forsi it’est s’iscritu no as cumpresu.
Podes aer finamenta preigadu
ponzende tantas cosas in tramesu
ma as bidu tzeltos capo de istadu
si mandan sos iscritos dae tesu
fintzamenta da s’Africa a inoghe
ca no si poden faeddare a boghe.
37. Màsala
Custos iscritos tuos sun cumpridos
ma nàrali a su pópulu presente
chi b’amos un’illustre presidente
inube sos Istados sun Unidos:
pro sa paghe ‘e su Médiu Oriente
si b’impignat cun faeddos pulidos.
Ogni faeddu ricamadu e téssidu
e finas ch’at s’iscopu b’est reséssidu.
38. Seu
No as risoltu totu a contos fatos
pro ch’apas faeddadu a facia franca.
No los cumbinches sos coros ingratos
si no b’est sempre sa calta bianca
ca da chi si reunin in sa banca
sos guvernos iscrìene sos patos
ca bi restan fatigas e atritos
si no bi sun in banca sos iscritos.
39. Màsala
No b’at bisonzu su pabilu ‘e tìnghere
e làssalos istrintos sos verbales
ca sos faeddos sun issentziales
cando an netzessidade a si distìnghere.
Però a boltas b’at duos rivales,
tue sas manos lis faghes istrìnghere
e sos faeddos los poden cumbìnchere
siat po pelder o siat po ‘ìnchere.
40. Seu
Non pacificas tue sos rivales
cun sa limba si sun in chistione.
Ischis chi da persone tra persone
fàghene sos iscritos puntuales
e fina natzione e natzione
istìpulan sos patos commerciales.
Si sos iscritos no los impiegan
de su ch’an faeddadu si nde negan.
41. Màsala
Non fetas finta d’esser suldu e tzegu
ca cussa palte no ti l’ana dada.
Bellu est a fagher una faeddada,
a lassare sa pinna ‘e s’impiegu.
Sa mente ‘e s’ignorante e de su legu
cussa cheret, Giuanne, illuminada.
Eo no naro chi sa pinna impites
ma si podes sa limba no l’evites.
42. Seu
Da chi rendes meritu a sa pinnina
ca s’iscrier no cheret trascuradu
ca fintza cando paltis a soldadu
ti che jughen cun-d-una caltolina:
da chi finit sa tua disciplina
tenes unu congedo preparadu.
Ma est sempre s’iscritu su chi lughet
chi ti nde ‘atit e chi ti che jughet.
43. Màsala
Como ses faeddende de soldados,
sos chi an sa divisa sunu tristos.
No ti naro chi sian totu Cristos
ca no los an a rughe cundennados
ma sos chi faeddende sun abbistos
sas pius boltas los an rifolmados.
Naran de su dovere chi si abbusan
ma intantu cumpatin e iscusan.
44. Seu
O Mario, su tou faeddare
no lu cunfrontes cun s’ópera mia.
Fintzas cando ti deves cojuare
a da chi t’as chilcadu cumpagnia
cando su “sì” narades in s’altare
deves ponner sa frima in segrestia.
Però si no frimades a dovere
no sezis mancu maridu e muzere.
45. Màsala
Si sa cosa s’ingrandit e s’abbellat,
sempre in sas paltes sun sas frases raras.
Amméntadì chi una abbelta ‘e laras
peruna goma b’at chi la cancellat:
cando sunu de fronte duas caras
incue est su faeddu chi afratellat,
sas frases prontas e chi s’arrejonan:
si cumpatin a pare e si peldonan.
46. Seu
Bisonzu a iscrier chi provedas,
Màriu, si ti cheres assistidu.
In s’Itàlia nostra no as bidu
chi fintzas sos paltidos sunu medas
però sos votos de unu paltidu
si devene contare in sas ischedas.
Si votu in sas ischedas no bi nd’ada
ja contat una préiga isprecada.
47. Màsala
Ma calchi ‘olta sas laras abberis
e pregas pro sas ànimas defuntas.
Tando t’ammentas sas cosas de deris
e t’imbenujas cun sas manos giuntas.
Invece nd’ides de conca lizeris
chi faghen un’istella a chimbe puntas.
Cussos chi l’ana sa pinna impitada
che dian cherrer sa manu segada.
48. Seu
Pónemi mente e-i sa ‘uca tanca
pro no ti narrer chi est sa limba ingrata.
B’at tzeltos chi an sa conca cuadrata
e non lean sa pinna mai in franca
ma si ponen a boghes in piata
chie tirende a dresta e chie a manca.
Ca s’Itàlia l’ana arruinada
nde dian cherrer sa limba segada.
49. Màsala
No ch’intremus in celtas chistiones
ca si no malumore ch’at in terra.
Si sun de paghe sas ispressiones
cue no bi capitat una gherra.
Sa santa fide ch’as in coro aferra
e tando intona sas oratziones.
A s’oltretumba no sias in s’ispera
da che poder mandare una litera.
50. Seu
Sa limba in oras bellas dat recreos
ma sempre calma sa limba la jughe.
Però t’ammenta ch’at postu in anneos
a unu chi cheriat dare lughe
pruite sa limba mala ‘e sos ebreos
at nadu a Cristos a ponner in rughe.
Óperas pro no fagher gai brutas
est mezus chi de limba no nde jutas.
51. Màsala
Si che torras a terras beneitas,
o Juanne, sa limba intervenit.
Cussas de deris sun cosas iscritas
ch’an a durare in su tempus chi ‘enit.
Ma tue cantas su chi ti cumbenit,
su chi no ti piaghet lu evitas
ca sas legges severas e sas santas
sempre cun sos faeddos ti las cantas.
52. Seu
Sa limba in custas oras soddisfaghet
cando jara faeddat e ladina.
Ja isco chi sos coro puru apaghet
e diveltit in calchi serantina
ma da chi leo in manu sa pinnina
ja poto iscrier su chi mi piaghet.
E mai in giaru no si manifestat
pruite est su segretu chi bi restat.
53. Màsala
Non naro chi sa pinna l’abbandones
dadu ch’in tema s’iscritu as in manu.
Ma sos omìnes de primu pianu
si distinghen in sas espressiones.
Como semus in pienu ‘eranu
guasi in clima de votatziones:
sos candidados tra coltos e dotos
cando faeddan acuistan votos.
54. Seu
Da ch’a votare semus obbligados
devimus fagher sos nostros obbligos.
Ma ja as connotu casos capitados,
sian tempos modernos o antigos:
sos chi sunu in sa lista candidados
iscrien a parentes e amigos.
Creo cun sos iscritos los maltedden
e no impoltat chi no los faedden.
55. Màsala
Oh, it’errore mannu su ch’as fatu
vicinu a mie chi so de Silanos.
Si naras sos faeddos chi sun vanos
m’as postu sa cicuta in su piatu:
cun sos faeddos semus a contatu,
cun sos iscritos che semus lontanos.
E lassa dogni riga sena iscrita
e fàgheli a s’amigu una visita.
56. Seu
No importat si lontanu est s’istrada
fintzas dae Casteddu fina a Bosa.
No bastat sa peràula famosa
a domo mia a fagher s’arrivada
ca si mi deves narrer calchi cosa
mi mandas una litera serrada:
ca est in s’iscritura s’impoltàntzia
chi avicinat fintzas sa distànzia.
57. Màsala
Sos versos tuos sunu delicados
e cussas frases méritan intesas.
Però, Seu, b’at àteras sorpresas,
faeddos chi ti sun ismentigados:
una litera càusat ispesas
ca in sa posta b’at impiegados
mentres pro sos faeddos, tene in mente,
chi no ispendes própriu niente.
58. Seu
Narrer chi b’at ispesa est un’errore
ca ja bi cheret pagu capitale
e bi arrivit unu pedidore
a ti poder iscries puntuale.
Ma si ti pones unu difensore
a ti difender in su tribunale
t’at a difender cun faeddos raros
però cussos faeddos costan caros.
59. Màsala
Tue mi pares in chilca ‘e vitória
però ses a su puntu ‘e ti arrèndere
ca chie at una frisca memória
faeddende ja lu podes cumprèndere.
E si tenes bisonzu ‘e ti difèndere
tando chilca unu mastru ‘e s’oratória:
unu legale de primu pianu,
ma chi no siat sempre a pinna in manu.
60. Seu
L’isco ch’un’avocadu cun istile
cun sa limba si ponet in atritos
e-i su malu torrat a umile
pro chi cummissu nd’apat de delitos.
Però in d-una càusa civile
sa càusa si faghet in iscritos
e balet s’iscritura solamente
ca sa limba no balet a niente.
61. Màsala
Ajò e contos mannos no ti fetas
ca como as unu pagu esageradu.
Si s’avenire an profetizadu
cussos faeddos fin de sos profetas,
si an difesu e ana cantadu
lu deves a sa limba ‘e sos poetas.
Chi sa limba no balet a niente
lu podet narrer un’incumpetente.
62. Seu
Si est istada sa trumba valente
pro chie in poesia est un’artista
lu naro a boghe manna a custa zente
e fintza a chie no ch’est a sa vista.
Però si deves fagher s’autista
deves aer iscritu una patente
ca si no ti cuntzedin s’iscritura
no podes guidare una vitura.
63. Màsala
O caru Seu, si mente mi pones
nois su tema faghimos suspesu.
Non naro chi s’iscritu l’abbandones
ma sos faeddos tenen pius pesu:
tra sos capo de duas natziones
b’at sempre un’intèrprete in mesu
e cando est in mesu no si fuet
però est sos faeddos chi traduet.
64. Seu
S’a palte lu lassamos su cummentu
ti l’atzeto comente unu frade.
Ma s’iscritura est unu testamentu
cando ti agatas in netzessidade:
fintza pro aer unu documentu
ti iscriet sa calta ‘e identidade.
E si no tenes cussa, tene a notu,
no ses che Marieddu riconnotu.

SIGUNDU TEMA: SARDIGNA INDIPENDENTE - SARDIGNA ITALIANA

1. Màsala
Su primu tema l’aimis conclusu,
fit finas una palte curiosa
ma ancora semus de su palcu in susu
che in s’altare s’isposu e s’isposa.
Non penso a sa peràula piusu:
como si tratat de àtera cosa
ch’est de sa prima meda diferente
ca tenzo sa Saldigna indipendente.
2. Seu
In poesia sa prima faina
creo ch’at fatu fine fintzas digna
però ca semus suta disciplina
àteru tema ch’amus in cunsigna.
A mie mi est tocada sa Sardigna
amministrada da Roma latina
e naro chi sa terra saldignola
no diat poder viver a sa sola.
3. Màsala
Mi paret un’ispétzia ‘e lota
pro chi no sia de soldadu ‘estidu.
Ma deo in Saldigna so naschidu:
m’iscaglio che fieru patriota
indipendente pro chi siat tota
ca custu podet contare su nidu.
E dia cherrer, sende ìsola amena,
chi no la cumanderat zente anzena.
4. Seu
Si mi permitit s’estru e-i sa musa
lu canto custu tema a bona gana
ca fintzas da un’época lontana
l’ana sempre lassada a sa refusa.
Ma si podet bantare s’Ichnusa
comente prima fiza italiana
e s’at acuistadu onore e fama
suende da sas titas de sa mama.
5. Màsala
Ma ischis ite narrer ti cheria:
si tue as a Roma pensa a issa,
sos ojos mancu e drestu in issa fissa
e lass’istare sa Saldigna mia
ca at trint’annos de autonomia,
como no contat pius sutamissa.
E inube ch’at chelcos e nuraghes
a da chi ses in Roma ite che faghes?
6. Seu
Si mi provocas a bistare mudu
est bisognu chi fata su contràriu.
Però dae su tempus millenàriu
sa Sardigna bisonzu at de aggiudu
ca da chi dat unu francu a s’eràriu
dae Roma ja retzit un’iscudu.
O solu a incasciare ti piaghet?
Si la lassamus sola itest chi faghet?
7. Màsala
A ite abbeltu l’as cussu sipàriu
de fronte a unu pópulu ‘e signores?
Cheres arrejonare umpare a Màriu,
si semus duos improvisadores:
como bastat cun sos cun isfrutadores,
no est pius romanu unu granàriu.
S’at una giunta e unu presidente
cheret narrer chi est indipendente.
8. Seu
De criticare non tenia gana
ma a mi provocare cunsideras.
In Sardigna ch’aiat minieras
e dae tempus serradas las ana
però in Poltuturre e in Othana
fuman ancora sas ciminieras.
E-d-est sa proa ‘e sos continentales
ch’an batidu a Sardigna capitales.
9. Màsala
S’otada tua paret unu lizu,
no podes fagher versos pius bellos.
S’as s’Urbe dea ‘e sos duos gemellos,
no l’as dadu a Saldigna su batizu.
Si nd’ogas sas indùstrias a pizu
sunu mesu serrados sos cancellos.
Tzitende a Poltuturres e Othana
fina de rier mi nd’’atis sa gana.
10. Seu
Cando ‘e mi criticare ses in brama
faeddamus che improvisadores.
Tue b’as impignadu sos suores
ma eo ti apo aggiuntu pius fama,
prite t’apo ‘estidu de signores
totu cuddos chi fini fatu ‘e s’ama.
E si distinghen in dogni paese
ma como ismentigada ti nde sese.
11. Màsala
Làssami istare s’ama e-i s’alzola,
si pones mente che passas atesu
ca sena b’aer romanos in mesu
sa Saldigna istare podet sola.
Como sa limba nostra, si as intesu,
cherimos insignare in dogni iscola:
indipendentes, veros isolanos
pruite sun disturbu sos romanos.
12. Seu
A da chi faghes de cussos azardos,
Sardigna cara, in impicios ti pones.
Mi’ chi ‘e Roma sun sos campiones
ch’a Sardigna mandadu an milliardos.
No m’as a narrer proite sos sardos
sun in giru in diversas natziones.
E duncas no ti ‘antes ne ti lodes
ca a sa sola campare non ti podes.
13. Màsala
Cando ch’’essis, Giuanne, sempre a toltu
male ti sun andende sos pianos
ca nois no cherimos sos romanos
e bell’e gai no bos ana moltu.
Pro s’iscàndalu ‘e sos aeroplanos
unu nd’an cundennadu e unu assoltu.
E bos azis divisu miliardos
ma sena b’esser in mesu sos sardos.
14. Seu
Como sentza t’ofender m’as ofesu
cun sa limba a folchidda che colora.
In Roma sos diritos an difesu,
cussos che sun in oscura dimora.
Ma, Sardigna, no as cumpresu ancora
chi sos romanos ti jughen a pesu
e ti difenden si male ti agatas
e tue pro cumpensu la maltratas.
15. Màsala
A bisu meu no ses persuasu
chi como sun sos tempos cambiados
e bastat cun su trigu e cun su casu
e cun cuddos anzones ingrassados.
In-d-unu tempus nos azis invasu
però como nos semus libberados:
istade fora, o zente maligna,
e Fortza Paris namos in Sardigna.
16. Seu
Amiga a sa Sardigna sa matana,
no ti fetes pro issa limbi-acutu.
Fintzas cando ‘e pane ses in gana
tue retzis da Roma calchi frutu.
O as ismentigadu chi ch’as jutu
tzeltos sardos bandidos in Toscana?
Solu pro unu punzu ‘e sarda zente
disonoras s’interu continente.
17. Màsala
Ajò, caru romanu, no confundas
e no comintzes a fagher su macu.
Inoghe ch’amos sas terras fecundas,
no nos podet mancare pane in sacu.
S’ìsula est sa camedda e no su tacu
de s’istivale divisa in sas undas.
Si che ses tue a-i cudd’ala ‘e mare
deo no ti permito ‘e che passare.
18. Seu
Si no as bidu mai primavera
ses istadu unu cane ventureri.
De su chi t’apo fatu ti nde sera
ca as cambiadu finas mestieri.
Arrivit in Sardigna un’ingegneri
e che lu cheres ponner in galera:
ca sa sardigna est ruza e no cumprendet
e tratat male a chie la difendet.
19. Màsala
Sa Saldigna est isula minore
però che tenet cunzados e tancas,
cun belveghes nieddas e biancas
no che mancat pastura e ne laore.
Ma tue as unu vicediretore
ch’est s’iscàndalu de totu sas bancas.
Nde l’an bogadu ca l’aian presu
ma l’an da su servìtziu suspesu.
20. Seu
Permiti una risposta rie-rie
como ti torro ca no as rejone.
Cussu fit de sa banca campione
e at fatu ‘e galera calchi die,
però si postu che l’an in presone
ja l’at fatu pro fagher bene a tie.
E como lênde a malu ti lu ses
ma li devias lingher ambos pes.
21. Màsala
Ohi, cantu mi pares sorridente
ca t’ido sempre de alta morale.
Ma comintzamos da su minerale
ch’est sa Saldigna nostra possidente.
Sa richesa no est continentale
ma che la lean a su continente:
si pensas cussas vias de abbèrrere
in Saldigna no ti che dia chèrrere.
22. Seu
Cando m’as fentomadu un’individu
mi nde so agatadu finas male.
Cussu dae galera nd’est bessidu,
su chi manizaiat capitale,
però sos milliardos an finidu
in su Creditu Sardu Industriale.
E t’at aer mandadu calchi soddu,
fis istadu cun sa bértula a coddu.
23. Màsala
Tue pensa a su guvernu centrale
ca no giughes sa limba a nodu mortu.
Si faeddas de un’industriale
a sa Saldigna l’at fatu unu toltu
e cussu, Seu, fit continentale:
retiradu li ch’an su passapoltu.
Fetende finta sun chi nos aggiuen
e chi nos cheren bene e nos distruen.
24. Seu
Chilchende a t’arrangiare che poete
mi naras chi ti ses arruinadu.
Prima su paragone chi ti fete
ma no nelzas in Roma chi an furadu
ca como an pro Othana istantziadu
nachi de milliardos trintasete.
Si taldat su ‘inari a t’arrivire
comente primu torras a pedire.
25. Màsala
Sos de Othana sun trabagliadores
pruite campan da sa zoronada.
Prima fini massajos e pastores
però mi paret chi l’an’isbagliada:
poninde bundu ‘e Roma a sos signores
leadu an de s’indùstria s’istrada.
Como fina in piena primavera
iscuden cascu ch’istampat s’aera.
26. Seu
Deo nudda ti rendo pro niente
e mi nde poto dare cussu ‘antu.
Tue invece m’as nadu in sardu cantu
chi cheres sa Sardigna indipendente.
Nara pruite su sardu presidente
a pedire bi ‘enit dogni tantu
fatende fintzas sa ‘oghe pesante
chi paret unu tzegu mendicante.
27. Màsala
Esageradu, Juanne, non sias
ca faghes un’errore madornale.
Sos saldos a s’eterna capitale
bandian a pedire àteras bias
però poi s’est bàtidu Corrias,
pro s’autonomia regionale.
E finas ch’est arrivadu a igue
e-i como a pedire ch’enis tue.
28. Seu
Amméntadì chi sa sarda regione
ja fit primu ‘e como in penas graves
e si b’aias dadu atentzione
li devias a Roma cantar’aves.
Fatu at campos de aviatzione
e ti at postu ‘e tragheto sas naves.
Per mesu sou podes viaggiare
siat in altu comente in mare.
29. Màsala
O gentile poeta ‘e Logudoro,
mi paret chi no sias aggiornadu
ca si comente t’ana male informadu
e sa Saldigna no che l’as in coro.
Manneroni a sas naves at pensadu
e sa prima intìtulat a Nuoro,
dae sa coa finas a sa prua,
e como naras chi est proa tua.
30. Seu
Sos sardos solu in gherra fin astutos
chentza timer ne morte ne dolores.
Ma fin solu massajos e pastores
chentza ch’aer inoghe àteros frutos:
no costruis ne vituras ne tratores,
ne fabbricas tenides, ne tessutos.
S’a-i cudd’ala ‘e mare no bi jampas
no m’as a narrer comente ti campas.
31. Màsala
Tra su ‘e basciu e-i su montanu
est fértile e istérile terrinu.
Ma de su tema chi t’an postu in manu
lu as ismentigadu su caminu.
Si as a Roma no as a Torinu
a Bologna, Verona e a Milanu.
Si coltivat piùere cun ludu
tue càntadi a Roma e bista mudu.
32. Seu
S’est chi mi pones mente, caru Màriu,
pro ch’apas poesia cun iscola
a nois nos an dadu unu binàriu
e de cumprender tue ti consola.
Tue pretendes sa Sardigna sola
però ti devo fagher su contràriu.
A da chi t’ispiego ogni problema
no mi nelzas chi so fora ‘e tema.
33. Màsala
Mi dispiaghet si mi richiamas
pro chi tenza virtudes e difetos.
Ma lassa sas alzolas e sas bamas
cun produos iscarsos e discretos:
pensa chi sun sos nostros sos progetos,
nois realizamos sos programas.
Si semus saldos veros, genuinos
ite che faghen sos trasteverinos?
34. Seu
A faeddare male tue m’induis,
a toltu ses sonende sa campana.
Però ista seguru chi no fuis
dae sa parte chi dadu nos ana
chi ti che juto in terra americana
fintzamenta su casu chi produes.
Si restaiat inoghe su casu
ja dias aer pastore romasu.
35. Màsala
De richesa nde tenes un’empóriu,
b’as fina capitale cun valore.
Ma s’’enis a su nostru territóriu
cheret narrer chi ses isfrutadore
mancari m’epas nadu pedidore
a da chi ando a Montecitóriu.
Cando b’andat Del Rio e cando Soddu
ma no nde ‘ides a béltula a coddu.
36. Seu
Si mi rispondes sempre in bonumore
bae chi cussa parte la discuto.
Ma mi nara che bonu cantadore:
dae custa Sardigna ite che juto?
Si mi naras chi so isfrutadore
mi deves narrer in-d-ite t’isfruto
si dae custa terra desolada
ne mancu it’isfrutare no che nd’ada.
37. Màsala
Cando in su palcu ti nde fichis reu
a mi pones in mente? Atentu ista.
Sos mios onorevoles in lista
candidados los apo, caru Seu.
Ma si fin totu ‘e su parere meu
no t’atzetimis mancu che turista
ca como est dogni saldu incivilidu,
su tempus de sos macos est finidu.
38. Seu
Cando ti ‘oltas a Roma latina,
caru Màrio, débbile t’agato.
Si no possedis mancu una sisina
o forsis no t’abbizas su chi fato?
Cando ch’enzo pro amore a sa marina
est meda su ‘inari chi nde ‘ato.
E da chi mi divelto che turista
est pro ‘atire a tie ogni provista.
39. Màsala
No t’apo a fagher unu cumplimentu
e nemmancu un’elogiu addiritura
ca da su Campidanu a Gennargentu
no mi mancat ne caldu e ne friscura.
Sas tassas già sun sempre in aumentu
e bois sezis in villeggiatura.
………………………………….medas
est mezus chi a Saldigna no ch’enzedas.
40. Seu
Eo no ti ofendo si mi ofendes
ca no isculto sas tuas cantones.
O cando mai saldu, no, cumprendes
chi valorizo fina sos masones.
A da ch’iscannas sos primos anzones
sos anzones in Roma che los bendes:
est mezus ricu ‘e sa romana réndida
che a restare robba sentza ‘éndida.
41. Màsala
O caru Seu, as cummissu un’errore
cando su passu no as misuradu
ca sa Saldigna est unu fiore
in su regnu ‘e Netunu coltivadu.
Si sa paga as aggiuntu su valore
est tue chi la sa legge as emanadu.
Cara s’as tentu a s’ìsula bianca
chelz’eo sa Saldigna zona franca.
42. Seu
Cantu ti naro cumpresu ja l’as
ca ti faeddo in saldu che cantante.
Antzis ispero chi mezores cras
ma como tenes dépidu pesante
ca si richesa tenes abbundante
ma no naras a Roma ite li das.
Ch’as in Saldigna finas late ‘e pudda
però a Roma no as dadu nudda.
43. Màsala
Caru Seu, no bistes tichi-taca
ca m’ana nadu: su tema abbandona.
Ma Roma tua si cheret padrona
cust’ìsula pro tenner a teraca.
. . . . . . sa palte pius bona
che pones sempre in sa tua busciaca.
Tue ti godis de sos primos frutos
e a nois nos das sos rifiutos.
44. Seu
S’an ordinadu a serrare sa janna
apo finidu e canto custa ebbia.
Isco ch’est sa Sardigna in carestia
ca l’est tocada una peus cundanna,
però devo pregare in poesia
chi Roma tenzat una cascia manna
ca si bi at dinaris a igue
nde podes profitare finas tue.